CELEX: 52021PC0257
Language: sl
Date: 2021-05-26
Title: Predlog SKLEP SVETA o stališču, ki se v imenu Evropske unije zastopa v Mednarodni organizaciji za trto in vino

EVROPSKA KOMISIJA
            Bruselj, 26.5.2021
            COM(2021) 257 final
            2021/0130(NLE)
            Predlog
            SKLEP SVETA 
            o stališču, ki se v imenu Evropske unije zastopa v Mednarodni organizaciji za trto in vino
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o določitvi stališča, ki naj se v imenu Unije zastopa na seji generalne skupščine Mednarodne organizacije za trto in vino (OIV) 12. julija 2021 v zvezi s predvidenim sprejetjem resolucij OIV, ki bi lahko imele pravni učinek na pravo Unije.
            
            
               2.Ozadje predloga
            
            
               2.1Posebni status EU v OIV
            
            
               Trenutno je 48 držav članic OIV, od tega 20 držav članic Unije. EU ni članica OIV. Vendar je OIV od 20. oktobra 2017 Uniji dodelila poseben status, določen v členu 4 poslovnika OIV, ki ji omogoča, da aktivno sodeluje pri delu odborov, pododborov in skupin strokovnjakov ter se udeležuje zasedanj generalne skupščine in izvršnega odbora.
            
            
               2.2Mednarodna organizacija za trto in vino
            
            
               Mednarodna organizacija za trto in vino (v nadaljnjem besedilu: OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Cilji OIV so (i) obveščanje o ukrepih, pri katerih se lahko upoštevajo pomisleki pridelovalcev, potrošnikov in drugih akterjev v sektorju proizvodov iz trte in vina, (ii) pomoč drugim mednarodnim organizacijam, ki se ukvarjajo z dejavnostmi standardizacije, in (iii) prispevanje k mednarodnemu usklajevanju obstoječih praks in standardov.
            
            
               2.3Predvideni akt OIV
            
            
               Naslednja generalna skupščina OIV bo potekala 12. julija 2021. V tem okviru in na podlagi razprav, ki so potekale na videokonferencah skupine strokovnjakov marca in aprila 2021, se lahko pričakuje, da bodo na dnevni red seje generalne skupščine za sprejetje uvrščene naslednje resolucije s pravnim učinkom na zakonodajo Unije:
            
            
               –Osnutki resolucij OENO-TECHNO 14-541A, 14-541B in 15-581A o določitvi novih enoloških postopkov. 
            
            
               –Osnutka resolucij OENO-SPECIF 17-625 in 17-629 o določitvi novih specifikacij določanja nekaterih snovi, ki se uporabljajo v pridelavi vina, osnutek resolucije OENO-SPECIF 20-673 o spremembi ustreznih specifikacij določanja snovi, ki se uporablja v pridelavi vina, in osnutek resolucije OENO-SPECIF 20-682 o posodobitvi besedil OIV v zvezi z nekaterimi enološkimi postopki.
            
            
               –Osnutek resolucije OENO-MICRO 18-632 o posodobitvi analiznih in mikrobioloških tehnik nadzora za nekatere enološke postopke. 
            
            
               –Osnutki resolucij OENO-SCMA 16-601A, 16-601B, 18-636, 18-637 in 19-661 o določitvi novih analiznih metod. 
            
            
               Kot v preteklosti se lahko pričakuje, da se bo dnevni red seje generalne skupščine OIV še nadalje spreminjal ter da bodo nanj dodatno uvrščene druge resolucije s pravnim učinkom na zakonodajo Unije. Da se zagotovi učinkovitost dela generalne skupščine ob upoštevanju pravil Pogodb, bo Komisija pravočasno dopolnila ali spremenila ta predlog, da Svetu omogoči sprejetje stališča tudi glede teh resolucij. 
            
            
               3.Stališče, ki se zastopa v imenu Unije
            
            
               O osnutkih resolucij, ki bodo na naslednji seji generalne skupščine OIV predložene v glasovanje, so obširno razpravljali znanstveniki in tehnični strokovnjaki vinskega sektorja. Resolucije prispevajo k mednarodnemu usklajevanju standardov za vino in bodo določile okvir, ki bo zagotovil lojalno konkurenco pri trgovanju s proizvodi iz vinskega sektorja. Zato bi jih bilo treba podpreti.
            
            
               4.Pravna podlaga
            
            
               4.1Postopkovna pravna podlaga
            
         
         
            
               4.1.1Načela
            
            
               Člen 218(9) Pogodbe o delovanju Evropske unije (v nadaljnjem besedilu: PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Člen 218(9) PDEU se uporablja ne glede na to, ali je Unija članica organa ali pogodbenica sporazuma
                  1
               .
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  2
               .
            
            
               4.1.2Uporaba v obravnavanem primeru
            
            
               Mednarodna organizacija za trto in vino (OIV) je medvladna znanstvena in tehnična organizacija, dejavna v sektorju vinske trte, vina, pijač na osnovi vina, namiznega grozdja, rozin in drugih proizvodov vinske trte. Trenutno je 48 držav članic OIV, od tega 20 držav članic Unije. EU ni članica OIV. Vendar je OIV od 20. oktobra 2017 Uniji dodelila poseben status, določen v členu 4 poslovnika OIV, ki ji omogoča, da aktivno sodeluje pri delu odborov, pododborov in skupin strokovnjakov ter se udeležuje zasedanj generalne skupščine in izvršnega odbora. 
            
            
               V skladu z Uredbo (EU) št. 1308/2013 Evropskega parlamenta in Sveta ter Delegirano uredbo Komisije (EU) št. 2019/934 imajo nekatere resolucije, ki jih sprejme in objavi OIV, pravni učinek na zakonodajo Unije. Zato bi Svet moral sprejeti stališče Unije glede teh resolucij v zvezi z zadevami, ki so v njeni pristojnosti, države članice, ki so članice OIV, pa bi ga morale izraziti na sejah OIV, pri čemer ravnajo skupaj v interesu Unije. 
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2Materialna pravna podlaga
            
            
               4.2.1Načela
            
            
               Materialna pravna podlaga za sklep po členu 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2Uporaba v obravnavanem primeru
            
            
               Glavni cilj predvidenih osnutkov resolucij se nanaša na uskladitev standardov za vino in s tem izvajanje skupne kmetijske politike. Materialna pravna podlaga za predlagani sklep je zato člen 43 PDEU.
            
            
               4.3Zaključek
            
            
               Pravna podlaga predlaganega sklepa bi moral biti člen 43 PDEU v povezavi s členom 218(9) PDEU.
            
            
               5.Objava predvidenega akta
            
            
               Ni relevantno.
            
            
               2021/0130 (NLE)
            
            
               Predlog
            
            
               SKLEP SVETA
            
         
         
            
               o stališču, ki se v imenu Evropske unije zastopa v Mednarodni organizaciji za trto in vino
            
            
               SVET EVROPSKE UNIJE JE -
            
            
               ob upoštevanju Pogodbe o delovanju Evropske unije in zlasti člena 43 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Mednarodna organizacija za trto in vino (v nadaljnjem besedilu: OIV) bo na naslednji seji generalne skupščine 12. julija 2021 proučila in verjetno sprejela resolucije, ki bodo imele pravni učinek za namene člena 218(9) PDEU. 
            
            
               (2)Unija ni članica OIV. Vendar je OIV 20. oktobra 2017 Uniji dodelila posebni status, določen v členu 4 poslovnika OIV. 
            
            
               (3)V OIV je včlanjenih 20 držav članic EU. Navedene države članice imajo možnost, da predlagajo spremembe osnutkov resolucij OIV, in bodo pozvane, naj na naslednji seji generalne skupščine OIV 12. julija 2021 sprejmejo navedene resolucije.
            
            
               (4)Zato bi Svet moral sprejeti stališče Unije glede teh resolucij v zvezi z zadevami, ki so v njeni pristojnosti, države članice, ki so članice OIV, pa bi ga morale izraziti na sejah OIV, pri čemer ravnajo skupaj v interesu Unije.
            
            
               (5)V skladu z Uredbo (EU) št. 1308/2013 Evropskega parlamenta in Sveta
                  3
                ter Delegirano uredbo Komisije (EU) 2019/934
                  4
                bodo imele nekatere resolucije, ki jih sprejme in objavi OIV, pravni učinek.
            
            
               (6)Člen 80(3)(a) Uredbe (EU) št. 1308/2013 določa, da Komisija pri odobritvi enoloških postopkov upošteva enološke postopke in analizne metode, ki jih priporoča in objavi OIV.
            
            
               (7)Člen 80(5) Uredbe (EU) št. 1308/2013 določa, da mora Komisija pri opredelitvi analiznih metod za določanje sestave proizvodov vinskega sektorja zagotoviti, da metode temeljijo na morebitnih ustreznih metodah, ki jih priporoča in objavi OIV, razen če bi bile neučinkovite ali neustrezne glede na izpolnjevanje cilja Unije.
            
            
               (8)Člen 90(2) Uredbe (EU) št. 1308/2013 določa, da morajo biti proizvodi vinskega sektorja, ki se uvažajo v Unijo, pridelani po enoloških postopkih, ki jih dovoli Unija v skladu z navedeno uredbo oziroma so pred to odobritvijo pridelani po enoloških postopkih, ki jih priporoča in objavi OIV.
            
            
               (9)Člen 9(1) Delegirane uredbe (EU) 2019/934 določa, da se v primeru, če Komisija ne določi specifikacij čistosti in določanja snovi, uporabljenih pri enoloških postopkih, uporabijo specifikacije iz stolpca 4 preglednice 2 dela A Priloge I k navedeni uredbi, ki imajo oznake priporočil OIV.
            
            
               (10)Osnutki resolucij OENO-TECHNO 14-541A, 14-541B in 15-581A določajo nove enološke postopke. V skladu s členom 80(3)(a) in členom 90(2) Uredbe (EU) št. 1308/2013 bodo imele te resolucije pravni učinek.
            
            
               (11)Osnutka resolucij OENO-SPECIF 17-625 in 17-629 določata nove specifikacije določanja nekaterih snovi, ki se uporabljajo v pridelavi vina. Osnutek resolucije OENO-SPECIF 20-673 posodablja specifikacije določanja snovi, ki se uporablja v pridelavi vina. Osnutek resolucije OENO-SPECIF 20-682 posodablja besedila OIV v zvezi z nekaterimi enološkimi postopki. V skladu s členom 80(3)(a) in členom 90(2) Uredbe (EU) št. 1308/2013 ter členom 9(1) Delegirane uredbe Komisije (EU) 2019/934 bodo imele te resolucije pravni učinek.
            
            
               (12)Osnutek resolucije OENO-MICRO 18-632 posodablja analizne in mikrobiološke tehnike nadzora za nekatere enološke postopke. V skladu s členom 80(3)(a) in členom 90(2) Uredbe (EU) št. 1308/2013 bo imela ta resolucija pravni učinek.
            
            
               (13)Osnutki resolucij OENO-SCMA 16-601A, 16-601B, 18-636, 18-637 in 19-661 določajo nove analizne metode. V skladu s členom 80(3)(a) in členom 80(5) Uredbe (EU) št. 1308/2013 bodo imele te resolucije pravni učinek.
            
            
               (14)O navedenih osnutkih resolucij so obsežno razpravljali znanstveniki in tehnični strokovnjaki vinskega sektorja. Resolucije prispevajo k mednarodnemu usklajevanju standardov za vino in bodo določile okvir, ki bo zagotovil pošteno konkurenco pri trgovanju s proizvodi iz vinskega sektorja. Zato bi jih bilo treba podpreti.
            
            
               (15)Za zagotovitev potrebne prožnosti med pogajanji pred sejo generalne skupščine OIV 12. julija 2021 bi morale biti države članice, ki so članice OIV, pooblaščene, da se strinjajo s spremembami teh osnutkov resolucij OIV, če navedene spremembe ne vplivajo na vsebino resolucij –
            
         
         
            
               
            
               SPREJEL NASLEDNJI SKLEP:
            
            
               Člen 1
            
            
               Stališče Unije je določeno v Prilogi in ga na seji generalne skupščine OIV 12. julija 2021 izrazijo države članice, ki so članice OIV, pri čemer ravnajo skupaj v interesu Unije.
            
            
               Člen 2
            
            
               1.Kadar obstaja verjetnost, da bodo na stališče iz člena 1 vplivale nove znanstvene ali tehnične informacije, predstavljene pred ali med sejami OIV, države članice, ki so članice OIV, zaprosijo, da se glasovanje na seji generalne skupščine OIV preloži do oblikovanja stališča v imenu Unije na podlagi novih informacij.
            
            
               2.Države članice, ki so članice OIV, lahko po usklajevanju in brez nadaljnjega sklepa Sveta o stališču Unije ravnajo skupaj v interesu Unije in se strinjajo s spremembami osnutkov resolucij, navedenih v Prilogi, ki ne vplivajo na vsebino resolucij.
            
            
               Člen 3
            
            
               Ta sklep je naslovljen na Komisijo in države članice.
            
            
               V Bruslju,
            
            
               
                     Za Svet
               
               
                     predsednik 
                     
               
            
         
         
            
                  
                     (1)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točka 64.
               
               
                  
                     (2)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64.
               
               
                  
                     (3)
                  
                        Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (4)
                  
                        Delegirana uredba Komisije (EU) 2019/934 z dne 12. marca 2019 o dopolnitvi Uredbe (EU) št. 1308/2013 Evropskega parlamenta in Sveta glede vinorodnih območij, na katerih je mogoče delež alkohola povečati, dovoljenih enoloških postopkov in omejitev, povezanih s pridelavo in konzerviranjem proizvodov vinske trte, najmanjšega odstotnega deleža alkohola za stranske proizvode in njihovega odstranjevanja ter objave spisov OIV (UL L 149, 7.6.2019, str. 1).
               
            
      
    ---documentbreak--- 
      
         
               EVROPSKA KOMISIJA
            Bruselj, 26.5.2021
            COM(2021) 257 final
            PRILOGA 
            k
            predloguSKLEPA SVETA
            o stališču, ki se v imenu Evropske unije zastopa v Mednarodni organizaciji za trto in vino
            
               
         
         
            
               PRILOGA 
            
            
               Države članice delujejo skupaj v interesu Unije in ob upoštevanju prihodnjih pregledov na podlagi novega razvoja podprejo samo naslednje osnutke resolucij v koraku 7 o enoloških postopkih, o specifikacijah čistosti in določanja snovi, uporabljenih v enoloških postopkih, ter o analiznih metodah za določanje sestave proizvodov vinskega sektorja:
            
            
            
               –OENO-TECHNO 14-541A Uporaba proteaz za zmanjšanje koncentracij beljakovin, ki povzročajo motnost v grozdnem moštu  
            
            
               –OENO-TECHNO 14-541B Uporaba proteaz za zmanjšanje koncentracij beljakovin, ki povzročajo motnost v vinu 
            
            
               –OENO-TECHNO 15-581A Obdelava vina s fumarno kislino – Cilj: mikrobiološka stabilizacija 
            
            
               –OENO-SPECIF 17-625 Primerjalna ocena dejavnosti proteaze (aspergilopepsin I) v encimskih pripravkih 
            
            
               –OENO-SPECIF 17-629 Monografija o globinskih filtrirnih slojnicah 
            
            
               –OENO-SPECIF 20-673 Posodobitev monografije o kalijevem kazeinatu
            
            
               –OENO-SPECIF 20-682 Odstranitev sklicev in podatkov v zvezi z dejavnostjo galaktanaze iz besedil OIV
            
            
               –OENO-MICRO 18-632 Posodobitev lista COEI-2-CONBAC o analiznih tehnikah in mikrobiološkem nadzoru – analizah, skupnih vsem monografijam
            
            
               –OENO-SCMA 16-601A Sprememba metod OIV-MA-AS2-01A in OIV-MA-AS2-01B – „Gostota in relativna gostota pri 20 °C“ 
            
            
               –OENO-SCMA 16-601B Sprememba metod OIV-MA-AS312-01A in OIV-MA-AS312-01B – „Volumenski delež alkohola“
            
            
               –OENO-SCMA 18-636 Metoda za določanje sladil v vinu 
            
            
               –OENO-SCMA 18-637 Elementna analiza MP-AES
            
            
               –OENO-SCMA 19-661 Sodelovalna študija Validacija metod za določanje skupnega SO2: medlaboratorijska študija